題錢可則芡雪庵
作者：高斯得
朝代：宋

paragraphs: 我家雪山下，結茅幾度秋。
一朝劫火燎，身墮江南州。
相逢芡雪君，感慨不能休。
我今如喪狗，狂走長包羞。
子幸成小築，廊巖可夷猶。
何不學孔明，草廬傲王侯。
何不學袁安，高卧絕行輈。
鵷鸞恍入夢，猿鶴悽生愁。
逋客亮非然，誰其執怨仇。
山茅自高潔，得雪逾清修。
三白待君足，毋爲垢氛留。